মে দিবস প্রতি বছর শ্রমজীবী মানুষের কাছে অধিকার প্রতিষ্ঠা এবং আরও উন্নততর জীবন যাপনের প্রত্যয় নিয়ে এলেও বর্তমানে বিশ্বায়নের কষাঘাতে পৃথিবীকে এককেন্দ্রিক বিশ্বে পরিণত করার পাঁয়তারা চলছে। ইরাকের ওপর ইঙ্গ-মার্কিনিদের নগ্ন হামলা এবং একটি স্বাধীন সার্বভৌম রাষ্ট্র দখল করা বিশ্ব সাম্রাজ্যবাদের এ নীল নকশারই বহিঃপ্রকাশ। জাতিসংঘকে উপেক্ষা করে জেনেভা কনভেনশনসহ মানবসভ্যতার সমস্ত রীতিনীতি ভঙ্গ করে সাম্রাজ্যবাদের মোড়ল আমেরিকা ও ব্রিটেন যেভাবে ইরাককে ধ্বংস করেছে তাতে এটাই প্রমাণিত হয় যে, ‘জোর যার মুল্লুক তার’। তেলের নেশায় তারা একবিংশ শতাব্দীর মানবসভ্যতাকে ম্লান করে দিয়েছে। উদারীকরণ এবং বিশ্বায়নের মাধ্যমে বিশ্ব সাম্রাজ্যবাদ আমেরিকা সারা বিশ্বের অর্থনীতিকে গ্রাস করে নিজের পেটে ঢুকাতে চায়। বিশ্ব পুঁজিবাদ, বহুজাতিক করপোরেশন এবং আন্তর্জাতিক অর্থনৈতিক প্রতিষ্ঠানগুলো পুঁজিবাদের বিপর্যয়কে ঠেকানোর জন্যই উদারীকরণ ও বিশ্বায়নের নামে সাম্রাজ্যবাদকে মজবুত করতে ব্যস্ত। বিশ্বায়ন দারিদ্র্য বিমোচন করতে তো পারেইনি বরং উন্নয়নশীল দেশগুলোর স্বনির্ভর অর্থনীতি বিকাশের ক্ষেত্রে হুমকি হয়ে দাঁড়িয়েছে। অর্থনীতি ধ্বংসের ভীতি বিশ্বের উন্নয়নশীল সকল দেশকে তাড়িয়ে নিয়ে যাচ্ছে।